Korrupsie | News24
KORRUPSIE met sy uitwasse van oneerlikheid, selfverryking, ens. is nie 'n mooi woord in enige taal nie.
Die voorblaaie is vol van korrupsie wat ontbloot word.
Die probleem met korrupsie is dat dit soos 'n stukkie suurdeeg werk wat die hele brood deurtrek en laat rys. Voor jy weet is dat nog tien ander wat op die soustrein spring. Jesus waarsku Sy volgelinge in Matteus 16:5-12 teen die suurdeeg van die Fariseërs en Sadduseërs, die godsdienstige leiers van Sy dag.
Baie van hulle het 'n negatiewe invloed op andere uitgeoefen. Soseer dat hulle nie die pad na God toe vir mense oopgemaak het nie, maar juis versper het. Jesus gebruik die effek van 'n stukkie suurdeeg op brood om te verduidelik wat Hy bedoel.
Die Jode het met Paasfees 'n ritueel waartydens hulle alle suurdeeg uit die huis verwyder. Dit gryp terug na die tyd toe hulle haastig uit Egipte moes vertrek en daar nie tyd was om brood te bak wat kom rys nie.
Dit moes hulle herinner aan God se ingrype op kritieke tye in Sy kinders se lewens. Mettertyd het suurdeeg egter 'n simbool geword van alles wat brood kan bederf.
Die godsdienstige leiers het mense aangeprys as hulle uiterlike godsdienstige rituele nagekom het, ongeag die toestand van hulle harte.
Vir Jesus gaan dit om rein harte. Vir die betrokke leiers was status en besittings baie belangrik. Jesus wys dit af, want dit kan mens se fokus weg vat van God af.
Elke mens oefen 'n invloed op ander uit. Ons het almal die vermoë om ander positief of negatief te beïnvloed.
Ons is almal 'n stukkie suurdeeg waar ons leef of werk.
Leer ons ons kinders byvoorbeeld dat eerlikheid en integriteit belangrike waardes is, of sien hulle uit ons lewens dat ons ook maar bereid is om die waarheid so bietjie aan te pas? Ons moet veral ook waak daarteen om ons goeie sedes met slegte geselskap te besoedel.
Moet u ook nie so maklik laat manipuleer deur mense nie. Wees eerder 'n positiewe invloed soos sout en nie 'n negatiewe invloed soos die suurdeeg van die godsdienstige leiers wat mense weggehou het van God nie.